**UNIUNEA NAŢIONALĂ A BAROURILOR DIN ROMÂNIA**

**CONGRESUL AVOCAŢILOR**

**BUCUREŞTI, 20 – 21 APRILIE 2018**

**HOTĂRÂREA NR. 05**

**pentru invalidarea modificărilor și completărilor aduse**

**Statutului profesiei de avocat și ratificarea Statutului Casei de Asigurări a Avocaților, prin delegare de către Consiliul U.N.B.R.**

 *Congresul Avocaților, întrunit la 20 – 21 aprilie 2018 în București, constituit în conformitate cu dispozițiile art. 62 alin. (1) din Legea nr. 51/1995 pentru organizarea și exercitarea profesiei de avocat, republicată, cu modificările și completările ulterioare,*

 *În conformitate cu dispozițiile art. 64 alin. (1) lit. d) din Legea nr. 51/1995 și ale art. 15 alin. (3) din Regulamentul de organizare și funcționare a U.N.B.R. și de desfășurare a ședințelor Consiliului U.N.B.R.,*

 *În conformitate cu dispozițiile art. 110 alin. (2) din Legea nr. 72/2016 privind sistemul de pensii și alte drepturi de asigurări sociale ale avocaților,*

*Având în vedere Hotărârea nr. 7/23-15 martie 2017 a Congresului avocaților privind mandatarea Consiliului U.N.B.R., ca în perioada dintre Congrese să îndeplinească atribuția prevăzută la art. 64 alin. (1) lit. d) din Legea nr. 51/1995, urmând ca hotărârile Consiliului U.N.B.R. să fie supuse ratificării Congresului imediat următor,*

*Ținând cont de faptul că hotărârile supuse ratificării au avut ca efect secundar distorsionarea democrației profesionale, astfel cum este reflectată în dispozițiile legale privind organizarea și exercitarea profesiei de avocat,*

**HOTĂRĂŞTE:**

 **Art. 1.** – Se invalidează modificările și completările aduse, prin Hotărârea Consiliului U.N.B.R. nr. 247/17 iunie 2017, Statutului profesiei de avocat, adoptat prin Hotărârea Consiliului Uniunii Naționale a Barourilor din România nr. 64/2011, publicat în Monitorul Oficial al României nr. 898/19.12.2011, cu modificările și completările ulterioare.

 **Art. 2.** – Se invalidează modificările și completările aduse, prin Hotărârea Consiliului U.N.B.R. nr. 246/17 iunie 2017, Statutului Casei de Asigurări a Avocaților, adoptat prin Hotărârea Consiliului UNBR nr. 139/27.07.2016, cu modificările și completările ulterioare.

 **Art. 3.** – Se mandatează Consiliul U.N.B.R. ca în perioada dintre Congrese să îndeplinească atribuțiile prevăzute la art. 64 alin. (1) lit. d) din Legea nr. 51/1995 și art. 110 alin. (2) din Legea nr. 72/2016, urmând ca hotărârile Consiliului U.N.B.R. să fie supuse ratificării Congresului imediat următor.

 **Art. 4.** – Prezenta Hotărâre se afișează pe pagina web a Uniunii Naționale a Barourilor din România ([www.unbr.ro](http://www.unbr.ro/)) și se comunică prin e-mail barourilor, care vor asigura comunicarea hotărârii către membrii barourilor.

**pentru Prezidiul Congresului,**

**P R E Ş E D I N T E U.N.B.R.**

**Av. dr. Gheorghe FLOREA**